Tom Beck (KF), 1999-05-12:
Da partiets ordfører, hr. Brian Mikkelsen, ikke selv kan være til stede, skal jeg på hans vegne oplæse hans indlæg: Hvis jeg har forstået Enhedslistens beslutningsforslag korrekt, pålægger det regeringen at sikre, at Danmark ikke forpligtes af Schengenkonventionens bestemmelser om indrejseforbud for personer, som med Schengens Informations System er registreret som uønskede. Det Konservative Folkeparti forholder sig på denne baggrund meget uforstående over for beslutningsforslaget.
Er det Enhedslistens intention, at Danmark skal opretholde en retstilstand, som er i uoverensstemmelse med Danmarks deltagelse i Schengenaftalen, at vi skal modarbejde enkelte artikler i den indgåede konvention på trods af Danmarks fuldgyldige medlemskab, som vil blive en realitet i år 2000, at vi i strid med folkerettens grundlæggende regler om, at konventionen er bindende, skal vælge at opretholde vor egen nationale praksis på området?
Om Enhedslisten er tilhænger af Schengenaftalen eller ej er i for sig underordnet.
Et flertal i Danmarks lovgivende forsamling har på demokratisk vis vedtaget Danmarks medlemskab af denne, og vi forudsætter da naturligvis, at Enhedslisten accepterer de demokratiske spilleregler, accepterer, at et flertal i Folketinget ønsker vores medlemskab af Schengensamarbejdet, og at Enhedslisten ikke vil modarbejde hverken vore nationale eller internationale forpligtelser på trods af deres eget politiske ståsted.
I bemærkningerne til nuværende beslutningsforslag har Enhedslisten valgt at bringe en populistisk skildring af en hændelse som begrundelse herfor, nemlig historien om newzealandske Stephanie Mills' afvisning i Amsterdam Lufthavn.
Denne historie benytter Enhedslisten til naivt at forudsætte, at denne afvisning skyldes Stephanie Mills' aktive deltagelse i protesterne mod de franske atomprøvesprængninger på Mururoa-atollen i Stillehavet.
Som det fremgår af bemærkningerne til forslaget, finder Enhedslisten det helt uacceptabelt, at Danmark derved bliver underlagt et andet Schengenlands forgodtbefindende i forbindelse med deres mulighed for at bekæmpe uønskede politiske bevægelser via Schengensamarbejdet.
Det Konservative Folkeparti finder det helt uacceptabelt, at Enhedslisten ikke har sat sig ind i betingelserne for indberetning af personer til Schengens Informations System som uønskede. Betingelserne herfor
er ellers klart opregnet i konventionens art. 96, hvis Enhedslisten ellers havde ulejliget sig med at undersøge det, før de valgte at spilde Folketingets tid.
Jeg vil tillade mig at bruge endnu et minut af Folketingets tid for derved at fjerne Enhedslistens tågede misforståelser om Schengens Informations System.
Ifølge art. 96 kan en udlænding registreres som uønsket, når den pågældende er blevet idømt en frihedsstraf af en varighed på mindst 1 år på grund af en strafbar handling eller der er begrundet mistanke om, at den pågældende har begået
alvorlige strafbare handlinger - herunder handlinger som nævnt i art. 71, der omhandler narkohandel - eller der foreligger konkrete indicier, der lader formode, at den pågældende har til hensigt at begå sådanne handlinger på den kontraherende parts område.
Med andre ord er Danmark således forpligtet til at nægte indrejse til personer, som vil kunne kategoriseres som uønskede ud fra de to kriterier, jeg lige har opregnet, og ikke ud fra andre.
Den i beslutningsforslaget nævnte kvinde skal således nægtes indrejse i Holland eller et andet Schengenland, såfremt hun er registreret i SIS som uønsket person, altså hvis hun er idømt 1 års ubetinget fængselsstraf, eller fordi der er konkrete indicier for, at hun har handlet med narkotika eller vil begå andre kriminelle handlinger i landet.
Enhedslistens antagelse om, at hendes tilhørsforhold til Greenpeace skulle begrunde hendes afvisning i Amsterdams lufthavn, holder ikke vand, men er et luftkastel og grebet ud af den blå luft med det eneste formål at så tvivl om nogle ellers ganske klare retningslinjer i Schengensamarbejdet.
Enhedslisten forsøger at fremstille aftalen som et samarbejde med mulighed for på diktatorisk vis at undertrykke politiske bevægelser og partier, og det er helt ude af trit med virkeligheden.
Det finder Det Konservative Folkeparti med Enhedslistens egne ord fuldkommen uacceptabelt.